কিন্তু হাসপাতাল গেটের সামনে এসে দেখি সেখানেও বেশ ভিড়। কী ব্যাপার? টোটো চালক বললেন, ‘‘কাকু, আর মনে হয় যাওয়া হল না!’’ আমি জিজ্ঞাসা করলাম কেন? টোটো চালক বলে চলেছেন, ‘‘কাকু, মনে হচ্ছে ভোটের ঝামেলা চলছে।’’ তার পরেই দেখি, সামনের ভিড় ভেঙে সব্বাই ছুটছে। সবার মুখে একটাই কথা, ‘শিগ্গির পালাও।’ মনে হল, যেন যুদ্ধ শুরু হয়ে গিয়েছে। একটু পরেই দেখি, কিছু লোক হাতে বাঁশ-লাঠি নিয়ে ধেয়ে আসছে। টোটোতে স্ত্রীকে নিয়ে বুঝতে পারছি না, কী করব? স্ত্রী ভয়ে আমার হাতটা ধরলেন। টোটোর অন্য যাত্রীরা ভয়ে নেমে পালিয়ে গেলেন। আমার বয়স হয়েছে। স্ত্রীও অসুস্থ। আমরা পালাব কী করে? নিরুপায় হয়ে বসে থাকলাম টোটোতেই। একটু পরে টোটো চালককেই অনুরোধ করলাম, ‘‘ভাই, হাসপাতালেই নিয়ে চলো। সেটা তবুও নিরাপদ জায়গা।’’